ఎబాదత్ హుస్సేన్

ఎబాదత్ హుస్సేన్ చౌధురి ( జననం 1994 జనవరి 7), బంగ్లాదేశ్ క్రికెటరు. అతను 2019 ఫిబ్రవరిలో బంగ్లాదేశ్ క్రికెట్ జట్టు తరఫున అంతర్జాతీయ క్రికెట్‌ లోకి అడుగు పెట్టాడు. అతని వేగం, నైపుణ్యాల కారణంగా అతనికి 'సిల్హెట్ రాకెట్' అనే పేరు వచ్చింది. అతను బంగ్లాదేశ్ వైమానిక దళంలో సైనికుడు కూడా. 

 జీవితం తొలి దశలో 
ఎబాదత్ హుస్సేన్ చౌధురి 1994 జనవరి 7న మౌల్విబజార్ జిల్లాలోని బార్లేఖాలోని కథల్తాలి గ్రామంలో చౌదరీలకు చెందిన సిల్హెటి ముస్లిం కుటుంబంలో జన్మించారు.  నిజాముద్దీన్ చౌదరి, సమియా బేగంల ఆరుగురు పిల్లలలో అతను రెండవవాడు. 

2012లో బంగ్లాదేశ్ ఎయిర్ ఫోర్స్‌లో వాలీబాల్ ప్లేయర్‌గా ఎబాదత్ హుస్సేన్ చేరాడు.  2016లో, అతను ఆకిబ్ జావేద్ పర్యవేక్షణలో BCB నిర్వహించిన పేసర్ హంట్ పోటీకి హాజరయ్యాడు. BCB హై-పెర్ఫార్మెన్స్ ప్రోగ్రామ్ కోసం ఎబాదత్‌ను ఆకిబ్ ఎంచుకున్నాడు. దాంతో, ఎబాదత్ వాలీబాల్ ఆటగాడి నుండి క్రికెటరుగా మారాడు.

 దేశీయ కెరీర్ 
2016 సెప్టెంబరు 25న 2016–17 నేషనల్ క్రికెట్ లీగ్‌లో సిల్హెట్ డివిజన్‌కు ఎబాదత్ ఫస్ట్-క్లాస్ రంగప్రవేశం చేశాడు.  2017 మే 8న 2016–17 ఢాకా ప్రీమియర్ డివిజన్ క్రికెట్ లీగ్‌లో మొహమ్మడన్ స్పోర్టింగ్ క్లబ్‌ తరఫున తన తొలి లిస్టు Aమ్యాచ్‌ ఆడాడు. 2017–18 బంగ్లాదేశ్ ప్రీమియర్ లీగ్‌లో 2017 నవంబరు 6న రంగ్‌పూర్ రైడర్స్ తరపున ట్వంటీ20 ల్లోకి అడుగుపెట్టాడు. ఎబాదత్ 2017–18 బంగ్లాదేశ్ క్రికెట్ లీగ్‌లో సెంట్రల్ జోన్ తరపున ఆరు మ్యాచ్‌లలో పదమూడు ఔట్‌లతో అత్యధిక వికెట్లు తీసిన ఆటగాడిగా నిలిచాడు.

2018 అక్టోబరులో ఎబాదత్, 2018–19 బంగ్లాదేశ్ ప్రీమియర్ లీగ్‌లో సిల్హెట్ సిక్సర్స్ జట్టులో చేరాడు.  మరుసటి నెలలో, 2018–19 బంగ్లాదేశ్ క్రికెట్ లీగ్‌లో నార్త్ జోన్ తరపున బౌలింగ్ చేస్తూ, ఫస్ట్-క్లాస్ క్రికెట్‌లో అతను తన తొలి పది వికెట్ల పంట సాధించాడు.  2019-20 సీజన్‌కు ముందు శిక్షణా శిబిరంలో చేర్చిన 35 మంది క్రికెటర్లలో అతనొకడు. 

 అంతర్జాతీయ కెరీర్ 
2016 నవంబరులో, బంగ్లాదేశ్ న్యూజిలాండ్ పర్యటనకు ముందు ఆస్ట్రేలియాలో శిక్షణ పొందేందుకు 22 మంది ఆటగాళ్ళ సన్నాహక బృందంలో ఎబాదత్ ఎంపికయ్యాడు. 

2019 ఫిబ్రవరిలో, న్యూజిలాండ్‌తో సిరీస్ కోసం బంగ్లాదేశ్ టెస్టు జట్టులోకి ఎబాదత్‌ను తీసుకున్నారు.  అతను 2019 ఫిబ్రవరి 28న న్యూజిలాండ్‌పై బంగ్లాదేశ్ తరపున టెస్టు రంగప్రవేశం చేసాడు. అతని మొదటి టెస్టు వికెట్ నీల్ వాగ్నర్. 

2022 జనవరిలో, సిరీస్‌లోని మొదటి టెస్టులో బే ఓవల్‌లో న్యూజిలాండ్‌తో జరిగిన టెస్టు క్రికెట్‌లో అతను తన మొదటి ఐదు వికెట్ల పంట సాధించాడు.  అతని 6/46, బంగ్లాదేశ్ స్వదేశంలో న్యూజిలాండ్‌పై మొదటి విజయం సాధించడంలోను, న్యూజిలాండ్‌పై వారి మొదటి టెస్టు విజయాన్ని సాధించడంలోనూ సహాయపడింది. ఈ మ్యాచ్‌లో ఏడు వికెట్లు పడగొట్టి ఎబాదత్, మ్యాన్ ఆఫ్ ద మ్యాచ్‌గా నిలిచాడు.  

2022 ఫిబ్రవరిలో, అతను ఆఫ్ఘనిస్తాన్‌తో జరిగిన సిరీస్ కోసం బంగ్లాదేశ్ వన్డే ఇంటర్నేషనల్ జట్టులో ఎంపికయ్యాడు.  2022 మార్చిలో, దక్షిణాఫ్రికాతో జరిగే సిరీస్ కోసం కూడా ఎంపికయ్యాడు.  2022 మేలో, ఈసారి వెస్టిండీస్‌తో జరిగే సిరీస్ కోసం అతన్ని జట్టు లోకి తీసుకున్నారు.  2022 ఆగష్టులో, జింబాబ్వే పర్యటన కోసం వన్‌డే జట్టులో ఎంపికయ్యాడు.  2022 ఆగస్టు 10న జింబాబ్వేపై తన తొలి వన్‌డే ఆడాడు. అదే నెలలో, 2022 ఆసియా కప్ కోసం బంగ్లాదేశ్ T20I జట్టులో ఎంపికయ్యాడు.  2022 సెప్టెంబరు 1న శ్రీలంకపై తన తొలి T20I ఆడాడు. 

 మూలాలు 

వర్గం:బంగ్లాదేశ్ క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1994 జననాలు